text: Byggeskader på nyt stadion i Esbjerg
  03 marts 2010 kl. 13.34
  Esbjergs nye stadion slår revner. Flere steder er der frostsprægninger i betonen.
  Et stykke beton på størrelse med et meget stort serveringsfad er faldet ned fra en af de bærende søjler på sydtribunen.
  Den frostsprængte beton er blottet helt ind til armerings-stålet.
  Entreprenørfirmaet Davidsen og Partnere i Fredericia er gået i gang med at vurdere skaderne.
  Ugeavisen Esbjerg erfarer, at stadion ikke er i fare for at falde sammen, men flere betonstykker kan måske løsne sig og falde ned på tilskuerne.
  
  Vinterbyggeri
  Direktøren for Sport & Event Park Esbjerg, Niels Bækgaard, oplyser til Ugeavisen Esbjerg, at det i første omgang er Davidsen og Partnere, der skal vurdere risikoen ved at benytte afsnittet til søndagens kamp mod Randers.
  - Jeg er på ingen måde ekspert, men noget kunne tyde på frostsprængning og vandindtrængning i nogle af beton-elementerne. Det er det man risikerer, når man bygger om vinteren, siger han.
  Han understreger, at sikkerheden kommer i første række.
  - Sidst på ugen har eksperterne afgjort, om vi kan benytte afsnittet, og om der er andre steder på stadion, hvor der er sådanne problemer, siger han og tilføjer:
  - Hvis vi ikke kan benytte os af det område på stadion, forestår der et større logistisk stykke arbejde for at få plads til de tilskuere, der skulle være placeret her under kampen mod Randers på søndag, siger han.
  Det nye stadion blev indviet 9. august sidste år.
  